
THOMAS  HINGSTON, 


FRANCISCO  SUO,  S.  P.  D. 


Accipies,  Francisce  frater,  pro  nostra  neces - 
situdine  et  benevolentia , hoc  levidense  munuscu- 
lum ; quod,  quamvis  nec  summo  studio  et 
singulari  isto , quod  in  me  ab  ineunte  aetate 
habuisti,  nec  ingenio  tuo  eximio  praeslantissu 
moque,  nec,  h er  cie,  amore,  quo  te  semper  ample- 
ctendum existimo,  satis  dignum  videatur  ; velim, 
tamen,  documento  habeas,  cum  voluntatis  meae 
erga  te  perpetuae  atque  constantis,  tum  maxime 
animi,  illa  tua  qualis  et  quanta  sit , minime  imme- 
moris. — Vale, 

DISSERTATIO  INAUGURALIS 


DE 

MORBO  COMITIALI. 


AUCTORE  THOMA  HINGSTON. 


Cum  sit  mihi  propositum,  morbum  eum 
tractare,  quem  potissimum  conveniat,  comi- 
tialem placet ; de  quo,  id  quod  enim  homi- 
nis est  in  re  medica  annos  perpaucos  versati, 
disserere  malim,  quam  judicare.  Sunt  enim 
inter  auctores  multae  de  hoc  vitio  contro- 
versiae ; quas,  qui  disceptet,  neminem  ido- 
neum utique  existimo ; imo,  ne  medicum 
quidem  aetate  provectiorem,  et  eundem 
summa  doctrina,  plurimoque  rerum  usu. 

Nam  hujusmodi  morborum  sic  in  occulto 
latet  natura,  sic  plerumque  vel  doctissimos 

expertissimosque  fugiunt  causae,  ut  vix 
prorsus  ullus  sit,  qui  semper  istos  detegere; 
aut  jam  detectos,  ad  sanitatem,  inita  cau- 
sarum ratione,  perducere  possit.  Nec  mirum, 
ut  qui  omnes  pendere  videantur  e cerebro 
nervisque  nonnihil  affectis,  quorum  profecto 
fabricam,  et  facultates,  et  usus,  et  vitia,  sese 
mortales  fere  penitus  nescire  fatentur. 

Igitur,  permultae  quidem  sententiae  ac 
variae  de  his  rebus  prolatae  sunt ; quarum 
nulli  propemodum  oportet,  quantum  mihi 
saltem  videtur,  fidem  habere.  Et  enim,  ta- 
metsi homines,  nunc  tandem,  aliquid  per 
experimenta  usumque  profecere ; tamen 
morbos  in  partes  illas  incidere  solitos,  vel  ac- 
c/dentes  prohibere,  vel  jam  occupantes  amo- 
liri, vix  melius  noverunt.  Namque  istorum 
eae  plerumque  sunt  causae,  quas  nemo  ullo 
modo  adimere  possit : quare,  nonnunquam, 
licet  enim,  unde  sit  malum,  bene  cognitum 

fuerit,  nihil  fere  proficitur. 

* - ^ 

Si,  igitur,  cerebri  nervorumque  natura, 
quam  nos  summus  rerum  opifex  celatam  vel- 

le  videtur,  hominibus  esset  patefacta,  vix  for- 
san, quae  medendi  causa  fuissent  reperta,  per 
multo  plures  aegros  prodessent.  Attamen, 
confitendum  est,  permagni  nostra  referre, 
medicos  harum  rerum  esse  peritos  ; eo  quod 
inde  id  saltem  commodi  esset,  ut  quanquam 
aegrotos  nequirent  plerumque  liberare ; 
quae  tamen  essent  laesura,  aliquatenus  vita- 
re noscerent. 

Quocirca,  his  omnibus  bene  perpensis,  vi- 
sum est,  dum  in  hoc  argumento  versabor, 
potius  alienas  de  Morbo  Comitiali  proferre 
sententias,  quam  meas  ipsius.  Verun tamen 
non  est,  cur,  inter  illud  agendum,  ea  utique 
tacenda  putem,  quae  pauca,  paucorum  usu 
annorum,  comperta  habeo  ; aut  ea,  quantu- 
lacunque sunt,  quae  mihi,  conjectura  qui- 
dem, ut  aptissimo  verbo  utar,  percepisse  vi- 
deor. Nam  si  quid  novi  ponere  nequeo ; 
eorum,  tamen,  qui  plus  sunt,  vel  experien- 
tia, vel  ingenio,  consecuti,  haud  scio  an  sim 
placita  aliquantulum  comprobaturus. 

Nihil  attinet  hic  exponere  philosophorum, 
de  nervorumque  et  cerebri  tum  fabrica  tum 
facultatibus  commenta ; utpote  quae,  ne  ex 
minima  quidem  parte,  ad  mala  haecce  fini- 
enda faciant.  Nec  enim,  ut  supra  dixi,  si 
quid  certi  se  novisse  credunt,  quidquam  ju- 
vare videtur.  Imo,  equidem  nullus  dubito, 
vel  si  naturam  partium  corporis  illarum,  tam 
conditam,  ex  toto  detexissent,  quin  res  sese 
haud  aliter  haberet.  Aliud  enim  est,  quo 
pacto  nervi  cerebrumque,  adhuc  integra, 
fungi  soleant  muneribus,  perscrutando  de- 
prendisse ; aliud,  qui,  jam  morbo  mutata, 
nequeant.  Quid  enim  ? fieri  poterat,  ut  hoc 
etiam  bene  perspecto,  quanquam  inde  non- 
nullum certe  fructum  perciperemus,  morbi 
aliqui  ne  ullo  quidem  modo  depellerentur. 

Quare,  medico  medicina  frustra  facta  ne- 
quaquam, velut  imperito,  objicienda  est. 
Nam  si  multa  ignorat  ille,  multa  quoque  na- 
tura negavit.  Sane,  igitur,  in  hujusmodi 
praecipue  malis,  quippe  quae  unde  soleant 
oriri  non  videamus,  quaeque  ipsa  tam  varia 

semper,  tam  mutabilia  sint  ; necesse  est,  ars 
nostra  sit  fere  ex  toto  conjecturalis  ; cum 
praesertim,  qui  morbi  a nervis  proficisci  di- 
cuntur, sic  alios  non  nunquam  referant,  ut 
vix  ullus,  etiam  rei  medicae  peritissimus, 
quid  intersit  statuere  possit.  Quis  enim  est, 
quem  penes  potestas  sit  prehendendi  quod 

Omnia  transformat  sese  in  miracula  rerum, 
Ignemque,  horribilemque  feram,  fluviumque 
. liquentem  ? 

Hinc  quidem  accidit,  ut  hanc  artem  trac- 
tantes, nobilem  profecto,  imprimisque  uti- 
lem, opprobriis,  falsis  omnino  plerumque, 
mordeantur.  Illud  certe  haud  possumus, 
quin  graviter  feramus,  hos  morbos  scilicet 
medicinae  vix  unquam  patere.  Id  quod 
enim  tanto  magis  dolendum  est,  quod  ni- 
hil iisdem,  quamvis  mortis  causam  rarissime 
quidem  afferunt,  molestius  videre  est,  nihil 
frequentius. 

Sed  autem  confiteri  oportet,  luxuriae  qui- 
dem potissimum  tribuendos  esse : nam  ut 

maxime  homines  se  huic  deditos  volunt,  ita 
illis  opportunissimi  fiunt.  Rudes  enim,  ne- 
que adhuc  voluptatibus  corrupti,  nunquam 
fere  hujus  generis  implicantur  morbis.  Quod 
si  quis  est,  quo  tales  interdum  laborent,  sa- 
cer est ; quem  in  hominibus  minime  desi- 
diosis, luxuriosisve,  haud  infrequenter  nasci 
plane  novimus.  Sed  et  hic  quoque  eos  ma- 
xime vexat,  qui  sibi,  suis  cupidinibus  indo- 
mitis foedisque  in  explendis,  nimium  indul- 
geant.  Ea  profecto  est  hominis  natura,  ut 
animus  rarissime  vitiari  possit,  quin  haec 
quoque  corporea  moles  corrupta  labatur. 

Nam  dum  sumus  in  his  inclusi  compagi- 
bus corporis,  nisi  animum  semper  continen- 
dum curamus,  sic  enim  mundi  arbiter  ille 
aequus  omnipotensque  statuisse  videtur,  fe- 
re nunquam  non  fit,  ut  quaecunque  inde 
peccata  fuerint,  aegrotatione  aliqua  luere  co- 
gamur. Quod  tametsi  omnibus  satis  con- 
stat, quis  tandem  est,  in  quem,  quae  nostra 
est  enim  stultitia,  nunquam  judicia  divina 
ex  hac  causa  reciderint  ? 

Expedit  vero,  ne  longum  faciam,  ad  ea 
transire,  quae  ad  morbum,  de  quo  praecipue 
disserendum  est,  ejusque  curationem  maxi- 
me pertinere  videantur. 


I.  DE  HUJUS  MORBI  INDICIIS. 

Morbum  comitialem  his  verbis  breviter 
definiverim,  nempe,  sensus  et  motus,  ex  in- 
tervallis, vel  partim  vel  omnino  amissos ; 
nervis  identidem  plus  minus  distentis. 
Medici  tria  genera  hujus  morbi  statuerunt ; 
id  quod  usu  equidem  comprobatum  habeo  : 
nempe,  unum  ab  extremis  corporis  partibus 
quodammodo  affectis,  ut  manuum  pedumve 
digitis,  incipiens  ; alterum  a visceribus  ; ter- 
tium denique  a cerebro. 

Quamvis  autem  oportet,  et  non  nunquam 
profecto,  quod  spectat  ad  medendi  rationem, 
quam  maxime  prodest,  quo  genere  sit  mor- 
bus exquirendo  cognovisse  ; est,  interdum, 
ubi  nihil  inde  proficiatur:  namque  etiam 

sublata  causa  excitante,  corpus  se  ad  hunc 
morbum  haud  minus  proclive  habere  fre- 
quentissime videmus.  Et  enim  nosse  mor- 
bi genus,  usui  est  tantum  fere  in  prima  cu- 
ratione ; quoniam  morbus  ipse,  ex  quacun- 
que causa,  semper  reapse  idem  est ; iisdem 
remediis,  hac  suis  quidem  primum  adem- 
pta, vincendus  ac  depellendus. 

Priusquam  concidit  aliquis,  morbo,  de 
quo  agitur,  correptus,  instare  malum  quae- 
dam frequentissime  monent  indicia,  qualia 
sunt  aura  imprimis  quasi  e ventriculo,  vel 
intestinis,  vel  parte  corporis  aliqua  extrema, 
usque  ad  caput  sensim,  et  pedetentim  ascen- 
dens ; caecitas ; gravedo  aut  dolor  capitis  ; 
vertigo ; sopor  ; tormina ; vox  balbutiens 
vel  suppressa  ; vomitus  ; obversantes  ante 
oculos,  calore  plus  minus  affectos,  scintillae, 
aut  rerum  imagines  multimodae:  plurima 
sunt  exempla ; sed  satis  erit  unum  vel  alte- 
rum retulisse.  Mulier,  nimirum,  morbo  in 
propinquo,  sibi  suam  in  speculo  formam  sen- 
tire semper  videbatur  : et  virum  itidem  ac- 

cepimus  vidisse  vehit  anum,  staturae  par- 
vae, pallula  rubra  indutam,  sibi  obviam  ve- 
nire scipione  fultam,  quo  ictus  continuo  pro- 
laberetur.*  Nonnun  quam  videre  est,  quem 
excepturus  est  morbus,  eum  nunc  magna 
laetitia  affici ; nunc  ultro  citroque  praeter 
solitum  cursare ; nunc  pedes,  ut  in  saltando, 
movere  ; nunc,  denique,  voces  effundere  lo- 
quacem. Atque  enim  fuit,  ubi  homo,  ca- 
nendi hactenus  omnino  imperitus,  promere 
cantum  inceperit,  audientibus  minime  in- 
gratum.f Ante  accessionem,  frequenter 
sub  oculis  et  circa  os  lividus  annulus  est. 
Alias,  aures  intra  se  ipsae  sonant ; alias,  sen- 
tit homo  quasi  perreptent  cutem  insecta, 
vel  dorsum  frigida  impleatur.  Sed  contra, 
aliquando  fit,  ut  morbus  ingruat,  nullo  pror- 
sus antecedente  signo. 

Cum  jam  tandem  aliquem  morbus  occu- 
pavit, sensus  omnes  subito  perimuntur  ; ne- 


* Lond.  Med.  Review,  Vol.  I.  p.  50. 
f Goot)  Stud.  Med.  III.  540. 

que  homo  ullo  modo  movere  potest : etiam, 
usque  eo  viribus  profecto  deficitur,  ut,  si 
pedibus  insistit,  in  terram  graviter  concidat. 
Magna  est  nervorum  distentio ; sed  plerum- 
que altero  alterum  latus  magis  laborare  vi- 
detur. Tentantur  vero  potissimum  facies 
oculique ; adeo  ut  foedissime  distorquean- 
tur ; illa,  magna  ex  parte,  aut  perquam  pal- 
lida aut  nigra.  Vomitus  aliquando  infestis- 
sime urget,  haud  raro  ciente  homine  gemitus 
immanes.  Lingua  foras  extrusa,  dentibus 
aegro  vehementer  frendente,  graviter  lace- 
ratur. Ex  ore  moventur  spumae ; et  non- 
nunquam  fluit,  per  se  quidem,  urina,  aut 
semen,  aut  denique  venter.  Distentiones 
interdum  remittunt  brevi  reversurae,  eae- 
demque  saepius  ingentiores.  At  plurimum 
his,  quantaecunque  fuerint,  aegrotus  haud 
longo  tempore  penitus  liberatur  ; immotus 
tamen,  insensilis,  soporus.  Non  ita  multo 
post,  modo  celerius,  modo  tardius,  ad  se  re- 
vertitur ; idque  sibi  aliquid  accidisse  omni- 
no inscius.  Inter  accessionem  se  tollunt 
arteriae  ne  aequis  quidem  intervallis  ; spiri- 

tusque  difficile  trahitur : quae,  tamen,  ubi 
vim  deposuit  morbus,  haud  aliter  atque  in 
sano  homine,  peraguntur.  Praeclarum  illud 
Lucretii : 

subita  vi  morbi  saepe  coactus 

Ante  oculos  aliquis  nostros,  ut  fulminis  ictu. 
Concidit,  et  spumas  agit,  ingemit,  et  tremit  artus, 
Desipit,  extentat  nervos,  torquetur,  anhelat, 
Inconstanter  et  in  jactando  membra  fatigat : 
Nimirum,  quia  vis  morbi  distracta  per  artus 
Turbat  agens  animum,  spumanti  ut  in  aequore  salso 
Ventorum  validis  fervescunt  viribus  undae. 

Inde  ubi  jam  morbi  se  flexit  causa,  reditque 
In  latebras  ater  corrupti  corporis  humor, 

Tum  quasi  talipedans  primum  consurgit,  et  omneis 
Paulatim  redit  in  sensus,  animamque  receptat.* 

4 

Etsi  vero,  maximam  partem,  aegrotus 
sensu  omnino  cassus  esse  videtur  ; tamen  fu- 
erunt, qui,  morbo  vehementer  urgente,  sen- 
serint, immo  etiam  sapuerint.f  Ad  hoc, 
adeo  levis  nonnunquam  est  accessio,  ut,  pe- 


* Lib.  III.  486.  t g°od,  538. 

rinde  ac  si  animo  tantum  deficiat,  prius  ad 
se  redeat  homo,  quam  adstantes  animadver- 
tere possint.  Nae,  habent  inter  se  vertigo 
atque  hoc  vitium,  tantam  similitudinem,  ut 
si  contulisses,  confestim  diceres,  quid  inter- 
esset,  te  penitus  nescire.  Nec  equidem 
possumus,  cum  in  animo  habemus,  quam 
proxime  impetus  minor  comitialis  vertigini 
accedat,  quin  unum  eundemque  morbum 
arbitremur.  Imo  et  memoriae  prodiderunt 
scriptores  celeberrimi,  quos,  omnibus  ubique 
cognitos,  nihil  attinet  nominare,  haec  vitia 
tanta  esse  affinitate  connexa,  ut  sibi  vertigo 
nil  videretur,  nisi  accessio  mali  hujus  Hercu- 
lei levissima ; atque  etiam  saepissime  mor- 
bi mutari,  alter  in  alterum.  At  vero  liqui- 
do patet,  mala  prorsum  omnia  in  nervos  in- 
cidentia, quasi  cognatione  quadam  inter  se 
contineri : utpote  cum  frequenter  eundem, 
eadem  ex  causa,  quantum  docet  nimirum 
usus,  alternis  vicibus  occupent  et  apoplexia, 
et  nervorum  resolutio,  et  morbus  comitialis. 

' u ' 

Accessiones  quidem  fere  perbreves  sunt. 

per  incerta  intervalla  redeuntes.  Contra, 
modo  biduum  triduumve  trahit ; modo  re- 
crudescit morbus  post  tempora  certa  : quid  ? 
quod  nonnullis  sane  videtur  nova  imprimis, 
plenaque  luna.*  Interdum  vero,  semel  o- 
mnino  quotidie  repetit ; interdum  sexcen- 
ties ; interdum  septimo  quoque  die ; inter- 
dum singulis  mensibus  ; interdum  semel  at- 
que iterum  quotannis  : et  in  quodam,  etiam 
post  tredecim  annos,  reversus  est.f 

Nemo  prorsus  dubitat,  quin  morbi  tanti- 
que et  tam  violenti  propriae  sint  consecutio- 
nes. Namque  haud  infrequenter  rem,  pri- 
ma specie  levissimam,  corpus  admodum 
afficere  videmus  : ita  nihil  certe  mirandum 
est,  si  vitium  hujuscemodi  etiam  magis  pos- 
se videatur. 


* Morton  Exercit.  de  Morb.  Univ.  23.— Mea  d 
de  Imp.  Sol.  et  Lunae,  54. 

t Hjebeuden,  Comment.  de  Hist.  et  Curat.  Mor- 
borum. 

Homo,  igitur,  hoc  malo  tentatus,  inter- 
dum morbis  aliis,  jamdudum  in  parte  qua- 
libet insidentibus,  plane  liberatur ; inter- 
dum vero  praepeditur  novis,  iisque  natura 
ab  eo  quidem  longe  diversis.  Non  nun- 
quam lusciosi  omnia  perspicere  coeperunt : 
imo  vel  caeci,  fugatis  impetu  morbi  ingente 
subitoque  tenebris,  lumen,  diuturne  opta- 
tum, oculis  nunc  minime  hebetibus  hauri- 
unt. Sed  contra,  facit  aliquando  morbus, 
ut  oculi  vel  distorqueantur,  vel  penitus  cae- 
cutiant, mersis  perpetuo  crassa  caligine  o- 
mnibus.  Ad  hoc,  identidem  fit,  ut  obmutes- 
cat aeger,  nunquam  voces  denuo  redditurus. 
Quinetiam,  modo  dentes,  quae  est  enim 
distentio  nervorum,  complusculi  frangun- 
tur ; modo  arteria  nonnulla,  immo  cor  ip- 
sum, rumpitur.  Interdum  homo  mente 
captus  delirat,  furitque  ; interdum  malo  ce- 
dens, aut  apoplexia  correptus,  animam  bre- 
vi effundit.  Ceterum,  ubi  morbus  invete- 
ravit, facultates  ingenii,  qualescunque  fue- 
rint, persaepe  magis  magisque  tenuantur  ; 

ac  plerumque  corpus,  viribus  fractis,  indies 
marcescet» 

Nonnullis,  contra,  tam  feliciter  res  cessit, 
ut  nil  prohiberet,  etiamsi  gravissime  aegro- 
tarent, quin  vitae  curriculum  ex  sententia 
peragerent.  Nemini  enim  ignotum  est, 
Caesarem,  hoc  malo  vexatum,  ita  ingenio 
polluisse  et  armis,  ut  orbem  terrarum  sub- 
actum, arbitratu  suo  regeret.  Cyri  itidem 
filio,  cui  morbum  hunc  familiarem  fuisse 
accepimus,  nihil  obstitit,  quo  minus  consi- 
lia teterrima  sua  patraret ; et,  manibus  fra- 
terno sanguine  cruentis,  iEgyptos  sub  impe- 
rium redigeret.  Quibus,  profecto,  adjici 
potest  Arabs  iste  impius  execrandusque, 
quem  saepe  invadens  non  tenuit  morbus, 
quo  minus,  omnia  jura  divina  atque  huma- 
na pervertens,  arva  illa  dulcissima,  tam  odo- 
rum divitia,  tam  laeta  undique  et  virentia, 
vastaret,  et  cruore  luctuque  compleret. 

Illud  hoc  loco  monendum  videtur,  homi- 
nes, videlicet,  interdum  sese  morbo  comitia- 

Ii  aegros  simulare  : nec  autem  facile  est, 
fraudem  istiusmodi  detegere.  At  ubi  ali- 
quem revera  morbus  prehendit,  ne  ignotum 
sit,  si  scriptoribus  de  hac  re  credendum  est, 
manus  in  pugnum  comprimere  aegrum ; nec 
eas,  si  qui  explicant  adstantes,  iterum  com- 
pressurum esse.  Puella,  annos  septem  agens, 
hoc  malum  tam  astute  appositeque  simula- 
bat, ut  suspicio  nemini  injiciaretur  : sed  tan- 
dem, percontato  medico  de  vitio,  respondit 
se  auram  sentire  e digitis  manus  ad  hume- 
rum, et  inde  ad  dorsum  et  femur ; praeci- 
pit ille  verbera  ; quo  audito,  res  se  ipsa  illi- 
co  aperit.* 


II.  DE  CADAVERIBUS  INCISIS. 

Proximum  est,  ut  de  iis,  quae  in  corpori- 
bus hoc  morbo  mortuorum  incisis  comperi- 
untur, breviter  dicam.  Talia  enim  nosse 
nonnihil  prodesse  videtur : quippe  cum, 

cadavera  perbene  scrutatus,  etiamsi,  ea  ra- 
tione, illud  assequi  nequeat,  ut  hoc  tanto 
malo  laborantibus  multum  auxilii  afferat ; 
discat  tamen  aliquis  ista  imprimis  vitare, 
quae  in  pejus  convertere  possint. 

Corpora,  igitur,  scrutantibus  nonnun- 
quam  in  conspectum  dantur  varia  humo- 
rum genera,  et  sanguis  potissimum,  in  cere- 
brum effusa  : ubi,  etiam,  saepe  videre  est 
abscessus ; tumoresque  omnigenos ; ossa 
quoque  calvariae  sic  deorsum  insidentia,  vel 
in  tantum  quidem  tumida,  aut  quosdam 
inde  velut  aculeos  usque  eo  intus  eminen- 
tes, ut  necesse  fuerit,  talia,  homine  adhuc 
vivo,  cerebrum  ipsum  ej  usque  membranas 
multum  infestarent.  Saepenumero  venae 
partium  illarum  arteriaeque  plus  solito  ple- 
nae sunt ; id  quod  minime  dubium  videtur, 
cum  quidem  in  apoplexiam  interdum  tran- 
seat comitialis.  Modo  membranae,  quibus 
cerebrum  vestitum  est,  vitiosae  inveniun- 
tur ; modo  hoc  ipsum  aliquanto  natura  vel 
durius  vel  mollius.  Caeterum,  glandula  pi- 

nealis  persaepe  quidem  corrupta  reperitur  : 
cerebellum  vero  multo  saepissime ; quod 
profecto  vel  colorem,  vel  duritiem,  molliti- 
em ve,  aut  laevorem,  aut  denique  magnitu- 
dinem, nonnunquam  mutatum  est. 

Quod  ad  partes  alias  spectat,  cor,  jecur, 
pulmones,  ventriculus,  atque  intestina,  va- 
rie affecta  fuisse  videntur.  Neque  illud 
praetereundum  est,  quod  enim  ab  omnibus 
fere  auctoribus  accepimus,  vermes  scilicet  in 
eorum,  qui  morbo  sacro  mortui  fuissent,  in- 
testinis frequenter  fuisse  repertos. 

Haec  interdum  : sed  saepe  fuit,  ubi  nihil 
omnino  praeter  naturam,  quantum  sciverunt 
inquirentes,  inventum  fuerit. 

III.  DE  CA  USIS. 

Sequitur  ut,  quibus  hoc  vitium  causis 
medici  tribuendum  esse  putent,  proponam. 

Constabat  olim  inter  omnes,  morbum  co- 
mitialem ad  iram  Deorum  referri  debere  : 
quod  enim  inter  nos  etiam,  apud  vulgus, 
antiquum  obtinet.  Ad  hoc,  veteres  prope- 
modum  omnes,  atque  ex  recentioribus  non- 
nulli, pro  certo  habuerunt,  sidera,  dum  cir- 
culos suos  conficerent,  facere  potuisse,  ut  hic 
morbus  in  homines,  opportunos  certe,  in- 
grueret. Quam  in  sententiam  refert  medi- 
cus, omni  doctrina  instructus,  se  vidisse  pu- 
ellam quinque  circiter  natam  annos,  quae 
plena  luna  morbo  comitiali  excepta  fuisset, 
servantibus  sideris  ejus  periodos  ita  constan- 
ter accessionibus,  ut  maris  aestibus  quotidie 
responderent.  Vocem  semper  esse  suppres- 
sam, ablatosque  sensus,  adflu entibus  ad  lit- 
tora  aquis ; refluentibus  vero  aegram  ad  se 

rediisse.  Hoc  suum  ipsius  animadvertisse 
patrem ; qui,  navigii  onerarii  magister,  ha- 
bitaret ad  ripam  Tamesis,  ac  fluvii  soleret 
cursus  sedulo  servare : et  etiam  tam  con- 
stantem mali  reciprocantis  ordinem  fuisse, 
ut  de  lecto  non  semel  surrexerit  ille  ad  ea, 
quae  sui  essent  muneris,  agenda,  clamori- 
bus filiae  sensum,  subsidente  morbi  impetu, 
recuperantis,  e somno  suscitatus,  et  de  re- 
fluxu fluminis  certior  factus.*  Item,  est  e 
familiaribus  meis,  qui,  dum  in  mari  natabat, 
a pisce  quodam  venenato  ictus  est,  ita  ut 
pars  vulnerata,  e continenti  admodum  tu- 
mens, dolore  fuerit  magno  affecta.  Atqui 
auxiliis  idoneis  adhibitis,  sanitatem  recepisse 
videbatur.  Nihilominus  tamen,  exinde  per 
multos  dies,  quotidie,  refluentibus  undis, 
dolere  ac  tumere  non  desinebat,  donec  tan- 
dem per  naturae  omnino  beneficium  ad  in- 
tegritatem ventum  est. 

Sed  autem,  utcunque  res  se  habeat,  forsan 


* Mea»  de  Imp.  Sol.  ct  Lunae,  59. 

temere  equidem  arbitramur,  illos,  qui  talia 
dicere  soleant,  non  audiendos  esse.  Nam 
cum  respiciamus,  quam  luna  quem  spiramus 
aera,  inter  orbes  suos  conficiendos,  ad  affici- 
endum valeat ; quam  imbribus  h umectet ; 
quam  ventis  agitet  turbetque ; facile  crede- 
re possimus  ista  ne  prorsum  quidem  a vero 
abhorrere.  Sed  judicent  peritiores. 

Quod  spectat  ad  causas  morbum  conti- 
nentes, licet  plurimi,  haud  parvi  nominis, 
in  tales  exercitationes  operam  dantes,  ad 
hanc  rem  se  quoque  contulerint ; nemo  fe- 
re est,  qui  res  tam  occultas  ac  penitus  abdi- 
tas deprendere  potuerit,  aut  aliquid  certi  in 
lucem  proferre.  Comminiscitur  enim  alius 
aliud  ; jam  illa  opinione  valente,  jam  hacce  : 
unde  factum  est,  ut  nil  ferme  habeamus,  quod 
de  hoc  genere  dicamus,  nisi  philosophorum 
commenta,  inter  se  parum  utique  conveni- 
entia. 

Iis,  igitur,  qui  sibi  medicinam  rationalem 
vindicabant,  placuisse  perhibent,  morbi  cau- 

sam  sacri,  quem  dicunt,  stricturam  esse ; sed 
autem  istud  quid  valeat,  intelligant  alii  * 

Fuerunt  et,  qui  copiam  humoris  ingen- 
tem pituitosi,  atque  melancholici,  causam 
hujus  mali  statuerint,  ventriculos  nempe 
meatusque  cerebri  complentem,  usque  adeo 
ut,  spiritu  animali  impedito  quin  effluat, 
prolabatur  homo.  Alii  vero  humorem  non 
modo  praeter  solitum  abundantem,  sed 
etiam  nonnihil  vitiatum  et  corruptum.  Hu- 
mor enim  iste,  capiti  tam  inimicus  atque 
infestus,  quoties,  ut  ait  vir  quidam  doctissi- 
mus, exagitatur,  ac  prorepit  in  cerebrum, 
hoc  continuo  contrapugnante,  quasi  collu- 
ctatione quadam  et  dimicatione  fit  morbi  hu- 
jus accessio.f 

Dixit  autem  alter,  sibi  videri  morbum  co- 
mitialem sanguine  provenire  crasso,  et  felle 


* Barchusen  de  Hist.  Med.  XI.  5- 
t Fernelius  Op.  Omn.  Patii»  V.5.  Consil.  1- 
Barchusen  de  Med.  Orig.  et  Prog.  XVJI»  9.  25. 

nigro,  cerebrum  scilicet,  animae  sedem,  pe- 
tentibus.* 

Verum,  perficeret  quidam,  si  posset,  ut 
putaremus  proficisci  morbum  a flatibus  sa- 
ne succosis,  caput  occupantibus,  nervorum- 
que caulas  non  prorsus,  sed  ex  parte  obstru- 
entibus.f 

Pluribus  autem  visum  est,  illi  morbum 
tribuendum  esse  valde  irritato,  quo  contine- 
tur principuum  movendi:  quod,  tametsi 
alias  voluntas  quidem  moderatur  et  guber- 
nat ; nunc  tamen,  praeter  eam  agere  vide- 
tur.:}: 

Alii  vero  arbitrantur  morbum  sacrum 
semper  cerebro,  fabricam  aliquantum  muta- 
to, contineri  : atque  ad  id,  quod  a multis 
objiciatur,  nihil  scilicet  mutati  inveniri  non- 


* Gariopontus  ap.  Barch.  XVII.  25. 
t Campanella,  ib.  XXI.  20. 

| Sauvaoe,  Nosol.  IV.  4. 

nunquam,  responderi  posse,  hanc  partem 
tam  accurate  exquisiteque  finxisse  manum 
naturae  solertem,  ut  saepe  admodum  vitie- 
tur, nemine  non  insciente.  Sed  haec  hac- 
tenus. 

— _•*  . r J . y 

Qui  se  in  causis  vitii  hujus  remotis,  quas 

dicunt,  quaerendis  posuerunt,  iis  res,  quan- 

to indagatione  obscurarum  minus  difficilis 
fuit,  tanto  cessit  prosperius.  Nihilominus, 
sunt  etiam  in  hoc  genere,  de  quibus  vix 
dum  inter  medicos  constare  videatur.  Nem- 
pe causas  ad  hanc  pestem  proclives  facien- 
tes, quae  in  numerum  remotarum  referun- 
tur, recensent  diversi  diversas  : quid  ? quod 
soliti  sunt  de  excitantibus,  itidem,  inter  se 
decertare.  At  hoc  tamen  minime  perpe- 
tuum est : siquidem  sunt  hujusmodi  quae- 
dam, de  quibus,  ne  controversiam  quidem 
recipientibus,  plenissime  consentitur. 

* 

Quod  perhibent  de  iis,  quae  corpus  huic 
malo  opportunum  reddere  videantur ; id,  ex 
quo  homines  tanto  vitio  patent,  forsitan  a 

majoribus  non  nunquam  accipiunt : sed  au- 
tem parentes  illo  haud  raro  laborant,  a qui- 
bus in  progeniem  non  transferatur ; et  rur- 
sus, videre  est,  quos  morbus  invaserit  fortas- 
se primos  gentis  suae.  Melancholici  vero, 
et  isti,  quibus  sanguinis  copia  magna  est,  in 
eum  longe  frequentissime  incidunt.  Et  in- 
terdum accidit,  ut  si  matri  animus,  gravidae 
videlicet,  vehementer  commotus  est,  partus 
ipse  aliquamdiu  convulsionibus  hujusmodi 
tentetur.  Id  quod  maxime  fit,  si  quae  vel 
ira  vel  terrore  percitae,  se  a lactando  non  op- 
pido sustinent.*  Quinetiam,  qui  vitio  co- 
mitiali obnoxii  sunt,  iis  caput  quam  aliis 
majusculum,  atque  calvaria  aliquanto  cras- 
sior esse  dicuntur. 

Quod  attinet  ad  causas  eas  quidem,  quae 
hoc  malum,  in  aliquo  ad  id  jam  proclivi, 
excitare  videntur,  enumerant  medici  per- 
multas ; videlicet,  motus  animi  nimios ; 
ebrietatem ; vitia  uteri ; profluvia  vel  ni- 

mia,  vel  subito  prohibita ; podagram ; ar- 
gentum vivum  inconsiderate  negligenterque 
datum  ; dentitionem  ; vermes ; cruditatem  ; 
eruptiones  a cute  repulsas ; atram  bilem ; 
dolores  ; noxia  in  parte  corporis  aliqua,  po- 
tissimumque  visceribus,  inherentia ; cursum 
sanguinis  per  venas  juguli  sustentum  ; de- 
nique, id  quod  saepe  animadvertere  est, 
ossa  capitis  intus  tumida,  atque  etiam  cere- 
bri ipsius  nunc  hanc  partem,  nunc  illam 
quoquo  modo  corruptam.  Quidquid  autem 
sensibus  officere  potest,  ut  graves  odores, 
sonusve  rauci  aut  terrifici,  vel  visa  horrenda 
aut  foeda,  id  frequenter  morbum  movere  di- 
citur. Animi  vero  perturbationes  ad  hoc 
incommodum  faciendum  adeo  valent,  ut  ei 
morbo  comitiali  nomen  sit,  propterea  quod 
homines,  cum  orationes  Romae  in  comitiis 
haberent,  ira  magna  accensos,  frequentissi- 
me occupabat : quo  nomine  semper  dirime- 
bantur ipsa  comitia. 

Multi  fuerunt,  qui  cum  alios  intuerentur 
hoc  morbo  laborantes,  in  eundem  ipsi  con- 

tinuo  ceciderint.  Immo,  pueri  interdum  si- 
bi eum,  aliis  tantummodo  imitandis,  fece- 
runt. Et  nonnunquam  accidit,  ut  si  quid 
alicui,  se  comitiali  vitio  antea  correptum 
esse,  in  memoriam  forte  redegerit,  eodem  ex 
integro  occupatus  illico  concidat.  Hinc 
puer,  qui,  semel  a cane  villatico  laceratus, 
in  hanc  valetudinem  inciderat ; solebat  ex- 
inde, cane  in  conspectum  veniente,  vel  so- 
lum latrante,  continuo  corruere.* 

Quondam,  quod  alii  saepissime,  puellam 
equidem  vidi,  quam,  singulis  mensibus,  mor- 
bus sacer,  haud  multo  ante  menstrua  proflu- 
entia, corripere  assolebat.  Dicit  et  medicus 
eximius  se  mulierem  novisse,  quam,  marem 
in  utero  gestantem,  gravissime  tentaret  mor- 
bus ; minime  vero  foeminam.f 

Praeterea,  dicitur  hujuscemodi  pestem  in- 
tulisse et  plumbum  et  arsenicum ; atque 


* Van  Swieten. 

enim,  quodcunque  apoplexiam  et  nervorum 
resolutionem  : quibus,  ut  supra  dictum  est, 
vicibus  alternis  homines  frequenter  labo- 
rant.* 

Neque  illud  praeteriri  debet,  quod  omni- 
bus exploratissimum  est,  nihil  comitiali 
morbo  magis  obnoxium  esse,  quam 

Ingenium  sibi  quod  vacuas  desumpsit  Athenas, 

Et  studiis  annos  septem  dedit,  insenuitque 

Libris  et  curis  

Veruntamen,  quibuscunque  causis  debe- 
tur morbus  liicce  Herculeus ; omnino  omnes, 
sive  viri,  sive  foeminae,  sive  aetate  prove- 
ctiores, sive  annis  in  teneris,  ei  objecti  esse 
videntur.  Sed  autem  rarius  corripiuntur 
foeminae  quam  mares,  senes  quam  juniores.f 
At  ne  illud  quidem  omittendum  est,  quod 
refert  vir  quidam  acerrimi  felicissimique  in- 
genii, ac  praestanti  litterarum  scientia  con- 

spicuus,  se  hominem  vidisse,  qui,  annum 
agens  septuagesimum  quintum,  in  hunc 
morbum  incidisset ; et  deinde,  singulis  annis 
usque  ad  mortem,  invaderetur.* 

Quod  dicunt  de  aura  illa,  plerisque  placet 
oriri  eam  a nervo  partis,  unde  venire  sen- 
titur, vel  inflammato,  vel  caeteroquin  affe- 
cto. Nam  accepimus  morbo  comitiali  labo- 
rasse puellam,  cui  sua  de  sede  os  quoddam 
pollicis  pedis  motum  fuisset ; quo  pollice 
abscisso,  e morbo  illico  recreatam  esse.  Mu- 
lier item  hoc  vitio  saepissime  corripiebatur, 
dolore  mammarum  unius  praecedente,  unde 
in  caput  ascendebat  utique  aura.  Coepit 
tandem  illa  inflammari,  ubi,  post  aliquot 
dies,  abscedit : et  usque  dum  aliquid  inde 
profluebat,  mulier  valetudine  secunda  frue- 
batur.f 

Hae  sunt  causae,  quae  vulgo  enumeran- 
tur, et  evidentes  et  continentes.  Sed,  ut 


* Heberde.v  Comm.  142. 

supra  positum  est,  medici  de  affectione  illa, 
quam  proxime  sequatur  morbus,  atque  ex 
qua  nunquam  non  pendeat,  valde  inter  se 
discrepant ; nec  enim  explicavit  ullus,  quan- 
tum mihi  videtur,  quomodo  id,  quod  mor- 
bum continere  putat,  causae  evidentes  exci- 
tantesque  efficere  possint.  Tamen  nihilo- 
minus, mihi  forsan,  in  re  tam  incerta  et  ob- 
scura, conjecturam  facere  fas  est.  Quid 
enim  ? haud  scio  an  recte  dixerim,  ne  me- 
liori quidem  nomine  dignas  rationes,  subti- 
liores illas  et  exquisitas,  quae  in  aliquo  ge- 
nere a viris  acutissimis  doctissimisque  reddi- 
tae, jamdiu  pro  perfectis  omnino  atque  abso- 
lutis  habentur  ; siquidem  eo  probabiliorem 
tantummodo  rationem  afferimus,  quo  plura 
conjectura  credibili  una  eademque  assequi- 
mur. 

Sed  ne  multus  videar,  omnibus  placet 
morbum  comitialem  cerebro,  praeter  consue- 
tudinem affecto,  semper  constare  : at  nemo, 
tamen,  quomodo  afficiatur  exponere  potest ; 
quia  nemo  fabricam  ejus  admirabilem,  na- 

turamque  et  obscuram  et  multiplicem,  ad- 
huc penitus  perscrutatus  est.  Quare  satis 
erit,  monstrasse,  qua  de  causa  commutatio 
ista  cerebri,  vel  potius  morbus  ipse,  fieri  vi- 

kc 

deatur. 

lis,  igitur,  valde  assentior,  qui  id,  quod 
affectionem  cerebri,  morbum  continentem, 
proxime  antecedit,  nihil  esse  putant,  nisi 
sanguinem  eo  copia  nimia  concurrentem : 
immo  etiam,  in  ea  opinione  sum,  ut  hunc 
ipsum  concursum  vicissim  cerebro,  nonnihil 
prius  affecto,  semper  tribuendum  sentiam. 
Quando  enim  hoc  vitium  ex  intervallis  re- 
vertitur ; verisimiHimum  est,  id  cursu  hu- 
moris alicujus  inusitato  incidere ; neque  in 
dubium  mihi  venit,  humorem  illum  sangui- 
nem esse;  quia  semper  fere  homines,  ad  co- 
mitialem morbum  natura  proclives,  quales 
solos  eo  laborare  credo,  sanguine  in  caput, 
ex  quacunque  causa,  nimis  influente,  redi- 
ens iste  corripit. 


Opinantur  tamen  nonnulli,  ossa,  aliasque 

capitis  partes,  quodammodo  vitiata,  in  omni- 
bus morbum  excitare.  Sin,  autem,  causa 
hujusmodi  esset,  prorsum  constans  esset,  nec 

morbus  se  unquam  remitteret.  Illud  vero 

& 

nosse  oportet,  quod  in  corpore  inciso  nihil, 
plerumque,  aut  tumidi,  aut  corrupti,  repe- 
ritur : cumque  in  aliis  partibus  tumores  ac 
similia  semper  omnino  e nimia  sanguinis 
abundantia  veniant ; proinde  nullus  equi- 
dem dubito,  quin  haec  in  capite,  fortuito 
prorsus,  causa  eadem  faciat,  quae  morbum. 
Ergo,  si  res  sic  se  habet,  tantum  abest,  ut 
talia  morbum  movere  videantur,  ut  sint  ma- 
gno quidem  argumento  eos,  qui  id  sentiant, 
vehementer  errare.  Ad  haec,  quod  rem 
nonnihil  confirmat,  cum  morbus  invetera- 
vit, caput,  ut  supra  dixi,  justam  magnitudi- 
nem aliquantulum  superat.  Attamen,  is- 
thaec  ipsa,  ut  opinor,  nempe  cerebrum  at- 
que ossa  corrupta,  tandem  conferre  possunt 
ad  morbi  redditum,  postquam  causae,  ex  qua 
primum  facta  et  ipsa  et  morbus  fuissent,  pe- 
nitus adempta  est.  Sed  de  hoc  infra. 

Porro  autem,  comitialis  morbus  aliquem 
saepissime  premit,  ubi  vel  extremae  corpo- 
ris partes,  quoquomodo  laborantes,  efficiunt, 
ut  sanguis  aliter  atque  in  consuetudine  est, 
circumagatur  : imo  et  praesertim,  si  quem 
ei  obnoxium  somnus  complexus  est ; quo 
tempore,  ut  opinio  est,  caput  sanguine  ma- 
xime abundat.  Illud  vero  rem  plane  profe- 
cto probat,  quod  aliquando  eundem  horni 
nem,  nunc  hoc  malum,  nunc  vertigines  ten- 
tant ; quodque  morbum,  de  quo  agitur,  se- 
quitur frequentissime  modo  nervorum  reso- 
lutio, modo  apoplexia,  modo  furor  flamma- 
tus atque  ignitus ; quippe  cum  nemini  id 
in  dubium  venerit,  hos  morbos  sanguine,  in 
cerebrum  supra  modum  concurrente,  incide- 
re. Denique,  ne  illud  quidem  praetermit- 
tendum duxi,  multum  prodesse  in  hoc  vitio, 
quidquid  facit,  ut  humor  iste  ab  ea  parte 
derivetur. 

Proximum  est,  ut,  quoad  fieri  potest,  in- 
dicem, quomodo  causae,  quotquot  referun- 
tur, excitantes  magnum  illum  sanguinis  in 

caput  impetum  moveant,  quem  ei  cerebri 
affectioni,  quae  morbus  ipse  recte  dicitur, 
semper  antecedere  statui. 

Mihi,  igitur,  penitus  persuasum  est,  e ce- 
rebro nonnihil  perturbato  fieri,  ut  sanguis 
eo  praeter  modum  influat : quapropter,  co- 
pia in  capite  humoris  illius  justo  major,  al- 
terius cerebri  affectionis  causa  est,  alterius 
effectus.  Nam  enim,  quod  hoc  liquidissi- 
mum facit,  si  quis  in  cogitatione  tacita  at- 
tentissimaque  paulisper  defixus  est,  vel  ira, 
aut  aliquo  animi  motu,  incitatur,  sanguis, 
copia  solito  majore,  capiti  suppeditatur. 
Quamobrem  videre  est,  hoc  morbo  potissi- 
mum laborare,  et  eos,  qui  in  aliquid  ani- 
mum maxime  intendere  soleant ; et  eos,  qui 
perturbationibus  quidem  vehementibus  mi- 
nime vacent. 

Cum  vero  cerebrum  ac  nervi  omnes,  qui 
ubique  in  corpore  sunt,  partes  tantum  gene- 
ris unius  et  prorsus  ejusdem  videantur;  nc- 
cesse  est,  quod  ad  corpus  pertinet,  similiter 

et  uno  modo  aliquid  afficiant,  et  ipsa  affici- 
antur : item,  cum  corpus  ad  exequenda  mu- 
nera sua,  per  vires  quasdam  istorum  abditas, 
valeat ; cumque  haud  fieri  possit,  ut  munere 
quopiam  minus  recte  fungatur,  nisi  eo,  ex 
quo  pendeat,  aliquantum  mutato  ; sequitur, 
ut,  in  quacunque  corporis  parte  sanguis  re- 
dundet, nervorum  arteriis  in  munera  sua 
sufficientium  commutatio  antecesserit.  Et 
quod  nervus  affectus  cerebrum,  propter  con- 
sensum illum  inter  se  magnum  ac  paene  in- 
credibilem, similiter  afficit;  idcirco,  sicut 
morbus  comitialis,  ut  supra  positum  est,sem- 
per  fit  ex  sanguine  in  caput  nimis  copiose 
influenti ; item,  quando  pars  aliqua  alia  la- 
borans eum  concitasse  videtur,  eandem  justo 
pleniorem  puto  : et,  cerebro  cum  nervis  con- 
sentiente, fieri  talem  in  id  impetum  sangui- 
nis, qualis  morbum  movere  solet.  Nam 
enim,  quod  rei  magnum  firmamentum  ad- 
jungit, si  qua  pars  extrema  inflammatur,  vi- 
dere licet,  sanguinis  signa  in  cerebrum  con- 
currentis, tanto  graviora,  quanto  magis  mem- 
brum tumet  et  dolet ; atque  adeo  nonnun- 

quam  acciclit,  ut  homo  mente  quidem  laba- 
tur : id  quod  in  hoc,  de  quo  disseritur,  mor- 
bo, frequentissime  animadvertimus.  Quin- 
imo,  in  omnibus  propemodum  foeminis,  sin- 
gulis mensibus,  priusquam  menstrua  proflu- 
ere coeperunt,  arteriis  uteri  venisque  supra 
consuetudinem  repletis,  ista  indicia  sunt : sic 
ut  plerumque  dolores  capitis  vertiginesque 
moveantur  ; quae  qui  in  hominibus,  comiti- 
ali morbo  vexatis,  non  persaepe  viderit,  ne- 
mo prorsum  est. 

Dixerit  aliquis  partes  extremas  saepe  ni- 
mis repletas  esse,  nec  sanguinem  nimia  co- 
pia caput  versus  ascendere : atque  etiam, 
interdum,  cum  jam  eo  solito  magis  revera 
concurrerit,  hominem  morbo  sacro  haud- 
quaquam  opprimi.  Nihil  autem  est,  quod 
putemus  cerebrum  haud  supra  consuetudi- 
nem plenum  esse : nam  cum  nobis  eorum, 
quae  pro  signis  vulgo  habentur,  nihil  subji- 
ciatur ; tamen,  quis  est,  qui  se  notas  omnino 
omnes  noscere  dicat  ? sed  noscat  sane  ; ne- 
mo affirmabit  inde  sequi,  ut,  cum  aliquanto 

tenuiores  obscurioresque  sint,  bene  ac  peni- 
tus percipiantur.  Quod  ad  id  spectat,  san- 
guinem nonnunquam  in  caput  incitatius 
fluere,  nec  simul  morbum  invadere ; non 
equidem  possumus,  quin  libenter  demus, 
rem  se  ita  aliquando  habere  : sed  hoc  iis  solis 
plerumque  contingit,  qui  sacro  morbo  ne 
natura  quidem  patent ; siquando  aliis,  eo  fere 
modo,  quo  venire  solent  vertigines,  vel  fu- 
ror, vel  nervorum  resolutio,  vel  denique  apo- 
plexia ; quae  ad  mala,  ut  paullo  ante  dixi, 
admodum  proclives  sunt  omnes  hoc  vitio 
tentati. 

His  propositis,  eo  transeundum  est,  ut 
indicem,  qua  via,  congruenter  huic  causa- 
rum aestimationi,  ad  sanitatem  veniatur. 

Quandoquidem,  igitur,  haec  valetudo  fit 
ex  ea  parte  cerebri  nervorumque  quodam- 
modo affecta,  quae  facit  ut  per  membra  san- 
guis diffundatur  ; necesse  est,  intermittatur 
morbus,  affectione  illa  intermissa.  Quid  sit 
ista  nervorum  perturbatio,  ut  jam  dixi,  pe- 

nitus  ignotum  est.  At  hoc,  tamen,  nihil  ad 
rem  pertinet.  Satis  erit  id  quidem  nosse, 
affectionem,  ex  qua  sanguis  contra  naturam 
fluit,  fere  nunquam  non  funditus  tolli,  pro- 
fluente partibus  primum  laborantibus  vel 
sanguine  ipso,  vel  praesertim  pure  mucove. 
Iis  enim,  quae  exulcerandi  facultatem  ha- 
bent, adbibitis,  multo  melius  morbis  hujus- 
modi succurritur,  quam  sanguine  misso  : vi- 
cissimque,  in  hominibus,  quos  pulmo  male 
habet,  cum  jam  tantum  non  ad  extremum 
ventum  est,  frequentissime  evenit,  ut  ali- 
quis, pure  haud  amplius  excreto,  a mente 
deseratur. 

Cum  nervi,  in  parte  primum  laborante, 
ad  pristinum  habitum  hoc  modo  reverti 
sunt,  cerebrum  ipsum,  cum  iisdem  iterum 
consentiens,  quoque  revertitur : unde  fit,  ut 
sanguine  haud  amplius  illuc  irruente,  mor- 
bus finiatur.  Sed  ne  hoc  quidem  perpe- 
tuum est,  nisi  id,  quod  profluxerit,  sanguini 
concurrenti  responderit  : ita  comitialis  mor- 
bus, ex  arteriis  uteri  ante  menstrua  plenis 

profectus,  vim  suam  aliquando  nequaquam 
ponit,  quamvis  haec,  tandem  mota,  satis 
longum  profluant.  Atqui  opus  esse  humo- 
re ex  parte  ipsa  affecta  emisso,  inde  colligi- 
tur, quod  sanguis  e brachio  detractus,  febre 
nulla  urgente,  minime  prodest ; quodque 
morbus,  per  se  orsus,  difficillime  solvitur, 
utpote  cum  cerebrum  vix  manus  curationi 
pateat ; et  effusus  sanguis,  aut  si  quid  aliud, 
vel  apoplexiam  vel  nervorum  resolutionem 
faciat. 

Nec  enim  haec,  quae  supra  proposui,  ullo 
modo  infirmat  illud  quidem,  quod  in  non- 
nullis, quos  morbus  sacer,  nescio  qua  parte 
eosdem  male  habente,  corrupisset,  rediit 
idem  iterum  iterum  que,  parti  ei  sanitate 
jamdiu  plane  restituta.  Quis  enim  est,  tam 
inconsultus  et  temerarius,  qui,  in  hoc  casu, 
dicat  aliquam  quampiam  corporis  affectio- 
nem funditus  sublatam  esse?  Nam  id,  quod 
ad  hunc  morbum  concitandum  valet,  como- 
edo constare  potest,  quo  profecto  consensus 
ecorporis,  obscurosque  et  omnino  mirificos, 

movere  queat,  etiam  signis  sibi  propriis  nul- 
lis prorsum  relictis.  Sed  fac  istud  sublatum  : 
sanguis,  eodem  reapse  urgente,  in  caput  su- 
pra modum  influens,  effecerit  fortassis,  ut 
tumores  vel  similia  orirentur ; quae  postea 
arterias  venasque  cerebri  comprimentia,  et 
proinde,  cum  aliquid  plusculum  sanguinis 
eo  forte  propellat,  quamquam  minus  sit 
quam  ut,  partibus  integris,  incommodum 
afferat,  cursum  ejus  prohibentia,  tantum  co- 
itum facere  possint,  quantus  morbum  exci- 
tare soleat.  Et  enim,  quod  rem  liquido 
confirmare  videtur,  in  his  casibus  morbus 
quam  creberrime  redit,  nec  unquam  sine 
magna  mole  discutitur.  Nodus  autem  ali- 
ter expediri  potest : nam,  cum  in  rebus  aliis 
propemodum  omnibus  consuetudo  vim  na- 
turae obtinere  videatur ; nihil  est,  cur  non 
hic  quoque  id  fieri  putemus  : ita  ut,  causa 
sanguinis  in  cerebrum  nimis  concurrentis 
penitus  adempta,  etiamnum  supra  modum 
• concurrat. 

Quod  ad  auram  istam  pertinet,  nihil  pror- 

sus  est,  ut  mea  fert  sententia,  nisi  indicium 
partis  affectae  cerebrique  inter  ipsa,  per  ner- 
vos, consentientium,  et  quasi  communican- 
tium. 

Quum  supra,  de  omnibus  causis  morbi 
sacri  evidentibus  communiter  dixerim,  nihil 
eum  unquam  movere,  nisi  sanguinem  in  ali- 
qua parte  nimium  redundantem  ; restat  ut, 
ad  singulas  descendens,  breviter  ostendam, 
cui  affectioni  supervenerit  ille,  in  ea  aliquid 
vel  nimis  suppeditari,  vel  parum  excerni. 

De  animi  motibus  jam  satis  dictum  est : 
sed  hic  autem  adjecerim,  alios,  quod  nemi- 
ni prorsus  ignotum  est,  efficere  ut  sanguis 
in  cerebrum  incitatius  influat ; alios,  eosque 
praecipue  vehementiores,  non  id  modum, 
sed  etiam,  spiritu  intercluso,  prohibere  quo 
minus  inde  redeat.  Quod  spectat  ad  ebrie- 
tatem, vix  necesse  est  aliquid  proponere  : 
quis  enim  dubitat,  potionibus  meracis  as- 
sumptis, sanguinem  caput  versus,  ventricu- 
lumque,  majore  copia  moveri  ? In  utero  vi- 

tiato,  nihil  quicquam  recte  fluit : de  hac  re 
tamen  pauca  supra  proposui.  Quod  attinet 
ad  dentes  in  pueris  nascentes,  neminem 
praeterit,  gingivas  sanguine  magis  quam  ex 
consuetudine  plenas  esse.  Quod  si  vermes, 
aut  similia,  intestina  infestant,  haudqua- 
quam  dubium  est,  quin  sanguis  eo  copiosis- 
sime fluat.  Item,  si  cruditas  est,  non  teme- 
re creditur,  rem  omnino  pari  modo  se  habe- 
re : siquidem  et  ea  data,  quae  ut  humor  e 
partibus  affectis  evocetur  faciunt,  et  hirudi- 
nes ad  praecordia  admotae,  plurimum  pro- 
sunt. Quamvis  autem  illuc  ne  plus  quidem 
sanguinis,  quam  debet,  propellatur  ; tamen, 
ex  hoc  certe,  quod  nihil  fere  secernitur,  adeo 
ut  alvus  sit  plerumque  adstricta,  sanguis  re- 
dundare potest.  Nec  vero  aliquid  pertinet 
id  dicere,  ventrem  scilicet  nonnunquam  ma- 
xime fluere:  utpote  cum  fieri  possit,  ut 
quod  descendit,  ex  intestinis  solis  emitta- 
tur ; jecinore  simul,  vel  quidem  ventriculo 
justo  magis  repleto.  Nam  illud  scire  opor- 
tet, quod  hanc  meam  opinionem  confirmare 
videtur,  argentum  vivum,  vomitusque,  quae 


DE  MOEBO  COMITIALI. 


43 


semper  faciunt,  ut  bilis  praecipue  ac  succus 
ventriculi  augeantur,  in  boc  casu  mirum  in 
modum  proficere.  Eruptiones  a cute  repul- 
sas sequitur  viceris  cuj uspiam  inflammatio ; 
quid  ? quod  identidem  cerebri  ipsius : ita  ut 
minime  mirum  debeat  videri,  hominem  ex 
hac  causa  in  comitialem  morbum  incidere. 
At  cutis  ipsa,  quo  tempore  exasperatur,  vi- 
detur aliquid  inflammari,  neque  morbus  ve- 
nit. Nil  attinet ; siquidem  tunc  utique  ali- 
cujus  nonnihil  humoris  inde  exit,  quod,  ut 
supra  positum  est,  vitium  penitus  solvit : 
immo,  cerebrum  minus  cum  cute  forsan, 
quam  interioribus  partibus,  consentire  solet. 
Quod  aiunt  de  odoribus  gravibus,  sonibus- 
que  raucis  et  terrificis  ; animus  fortasse,  per 
talia  commotus,  morbum,  quemadmodum 
ante  exposuimus,  concitare  potest : sed  au- 
tem nescio  an  recte  dixerim,  illuc,  ubi  sunt 
nervi  ad  olfaciendum  apti,  audiendumque, 
sanguinem,  iisdem  quodammodo  affectis, 
aliquanto  copiosius  influere.  Si  quando  mu- 
lierem gravidam  invadit  morbus,  ex  eo  fieri 
videtur,  quod  humor  in  uterum,  pro  san- 

guine  per  tergora  sua  diffuso,  haud  satis  co- 
piose infunditur.  Superest  ut,  quoad  facere 
possim,  ostendam  unde  eveniat,  uti,  quod 
quispiam  fortasse  opponendum  ducat,  san- 
guinis profluvium  hic  morbus  nonnunquam 
sequatur.  Puto,  igitur,  rem  se  nunquam 
ita  habere,  nisi  anima  deficiente  ; quod  cum 
acciderit,  sanguis,  arteriis  extremis  se  subito 
contrahentibus,  repente  supprimitur : sed 
nihilominus,  in  eum  locum,  unde  profluebat, 
ex  consuetudine  etiamnum  ruit ; quo  effici- 
citur,  ut,  sanguine  ad  caput,  animi  defectio- 
ne paene  exhaustum,  magno  impetu  revoca- 
to, nervi  plus  minus  distendantur.  Sed  ut 

« 

ut  est,  inter  omnes  tamen  constat,  sangui- 
nem, ex  quacunque  parte  profluentem,  sem- 
per  facere,  ut  itidem  caput  versus,  praeter 
modum,  derivetur. 

Denique,  ut  equidem  omnia  una  compre- 
hensione complectar,  istud  mihi  persuasissi- 
mum  est,  primum,  nullos  omnino,  quantum 
assequi  possum,  nisi  natura  proclives,  in 
morbum  comitialem  unquam  delabi:  deinde, 


DE  MORBO  COMITIALI. 


45 


proximam  causam  nihil,  nisi  sanguinem,  in 
cerebrum,  aliter  atque  ex  consuetudine,  in- 
fluentem ; quod  in  hominibus,  huic  vitio 
baudquaquam  patentibus,  aut  nihil  credo 
incommodi,  ut  plurimum,  facere,  aut  vero 
nervorum  resolutionem  vel  apoplexiam : 
tum,  auram  istam,  jam  persaepe  profecto 
memoratam,  consensus  indicium  esse  inter 
cerebrum  partem  que  aliquam  laborantem  : 
ac  postremo,  hunc  gravissimum  morbum 
nunquam  finiri,  nisi  impetus  sanguinis  in 
locum  affectum  prius  compressus  fuerit ; vel, 
inde  humor,  sive  ipse  idem,  sive  alius,  pro 
ratione  sanguinis  illuc  ruentis,  evocatus. 
Haec  de  causis. 


IV.  DE  IIS,  QUjE  SPEM  AUT  PERI- 
CULUM OSTENDUNT. 

Sed  cum  haec  proposuerim,  sequitur,  ut 
indicia,  quae  nobis  vel  spem  vel  metum  fa- 
cere soleant,  perpaucis  explicem. 

Vitium  aegre  depellitur,  si  congenitum 
est ; si  longum ; si  terrore  excitatum  ; si 
ingruere  solet,  signo  praemonente  nullo  ; si 
denique  aliquem,  inter  dormiendum,  exce- 
pit. Item,  apud  Hippocratem  est,  mor- 
bum comitialem,  annum  aetatis  vigesimum 
quintum  excedentem ; aut  hominem  non, 
nisi  post  id  temporis,  prehendentem  ; tan- 
tum non  semper  in  diem  vitae  supremum 
manere.  Nihil  porro  pejus  est,  morbo  in- 
tervallis minimis  quidem  recurrente,  vel 
diu  immorante ; potissimum  vero,  si  quem 
vertigo  multum  infestat,  aut  si  artus  et  ve- 
hementer et  longum  agitantur ; homine 
postea  soporis  gravitate  presso, adeo  ut  sensi- 
bus orbatus  penitus  omnibus,  movendique 
facultate,  credatur.  Quinimo,  cuidam  vi- 
detur, si  quis,  fluentibus  menstruis  conce- 
ptus,in  hanc  valetudinem  incidat,  vix, aut  ne 
vix  quidem  expediri  posse.*  Medicina  o- 
/ mnis  itidem  fere  inanis  est,  ubi  aegrotus,  fa- 
ctancrvorum  resolutione,mentelabitur.  Pes- 
— ■ — 


* Lomm.  Med.  Obs.  L.  II. 

simum  autem  est,  si  tumores,  aut  alia  in  ce- 
rebro similia,  faciunt,  ut  morbus  repetat. 

Contra,  cum  invasit  comitialis,  aliquo  alio 
morbo  antecedente  ; aut  enim  res  in  aperto, 
et  facile  tollenda,  initium  attulit ; scire  licet 
malum,  magna  ex  parte,  curationem  admit- 
tere. Quod  si  cutis  pustulis,  iis  ve  similibus, 
exasperatur ; aut  si  febris  intermittens  ac- 
cessit ; est,  cur  spem  in  maximam  venias, 
nempe  futurum  esse,  ut  morbus  ipse  ma- 
jor ad  sanitatem  brevi  perducatur.  Nemi- 
ni et  ignotum  est,  plerosque  arbitrari  nihil 
aeque  ad  hoc  vitium,  in  teneris  annis  na- 
tum, sustollendum  facere,  atque  in  pueris 
veneris  initium,  in  puellis  menstruorum  : 
esto ; nil  equidem  contra  teneo  : sed  autem 
vir  quidam  egregius,  experientia  nimirum 
fretus  quadraginta  amplius  annorum,  prae- 
cise affirmat,  rem,  fere  semper,  aliter  pror- 
sum evadere.*  Sed,  ut  est,  dixerim  mihi 
equidem  verisimillimum  videri,  aliquem, 


* IIeberden. 

hoc  morbo  a primis  cunabulis  tentatum, 
postquam  ex  ephebis  excesserit,  penitus  li- 
beratum iri : siquidem,  quales  hunc  profe- 
cto excitare  morbi  dicuntur,  intestinorum  vi- 
delicet ventriculique ; infantes  frequentissi- 
me occupare  videmus,  progressu  quidem 
aetatis  relicturos. 

Porro  autem,  si  foeminae  morbus  prae- 
gnanti accessit,  idem  plerumque  partu  facto 
finitur  : et  si  quid  inde  mali  foetus  traxisse 
cernitur,  illud,  si  editus  in  lucem  infans 
multum  evomit,  haud  raro  tollitur;  sin 
minus,  remanet.* 


V.  DE  CURATIONE. 

His  cognitis,  jam  equidem  eo  transibo,  ut 
de  curatione  adhibenda  dicam  : rerum  pro- 
fecto, quae  in  lioc  proposito  versantur,  o- 
mnium  principe. 


* Lomm.  Med.  Obs.  L.  II. 

Multa  quidem,  in  auxilium  morbi  hujus 
acerrimi,  mortales  noverunt : sed  autem, 
quod  eum  et  funditus  et  facile  tollat,  id  cer- 
te adhuc  petendum  est.  Namque  enim, 
quamvis  incommodum  causa  fecerit  vel  le- 
vissima, immo  jam  plane  cognita  ; tamen, 
plerumque,  non  sine  magna  mole  leniri  po- 
test. 

Quo  tempore,  ut  paulo  altius  repetam, 
hunc  morbum  ad  iram  Deorum  immorta- 
lium referebant  homines  ; sane  superstitiose 
atque  aniliter  aegros  habitos  esse  accepimus. 

Auctores  enim  sunt  Cornelius  Celsus 
et  Plinius  Secundus,  eos,  qui  hoc  morbo 
tentarentur,  solitos  fuisse,  spe  quidem  inde 
sanitatis  recipiendae,  modo  testes  ursinos 
edesse,  modo  epotare,  heu  miseros  ! vel  san- 
guinem gladiatoris  jugulati,  adhuc  calidum 
et  vaporantem.*  Quinimo,  moris  erat  anti- 


* Celsus  Med.  III.  25.  Plin.  Hist.  Nat.  XXVII I. 
J . 1 6. 

Cr 


50 


DE  MORBO  COMITIALI. 


quorum,  si  quis  hoc  morbo  concidisset,  ut 
ab  iis  qui  adessent,  aut  sibi  suum  in  sinum 
despueretur,  quo  minus  se  exciperet  malum ; 
aut  in  laborantem,  ut  ab  illo  quidem  mor- 
bus eo  citius  depelleretur.* 

Fuerunt  et  haud  ita  pridem,  quibus  prae- 
sidio videretur  vesica  apri,  urina  impleta,  at- 
que clibano  siccata;  sumpto,  scilicet,  cochle- 
ario uno  quotidie.  Item  apud  eosdem,  in 
summo  fuit  honore,  collo  appensus,  vel 

grandis  viridi  cum  luce  smaragdus ; 

vel  praesertim,  corio  vituli  tectus,  et  in  vas- 
culo inclusus  argenteo,  lapillus,  nescio  quis, 
versicolor  quidem,  quem  in  ventre  pullorum 
hirundinum  inveniri  dicunt.  Ad  hoc,  puta- 
bant olim,  id  quod  propemodum  supra  quam 
credibile  est,  calvariam,  videlicet,  morte  pe- 
rempti violenta  maris  maribus,  foeminae 


* THEom.  Cliar.  1().  11  ig'  Plaut. 

foeminis  prodesse,  ustam  et  cum  potu  quo- 
tidiano commixtam.*  Sed  de  his  satis. 

Nunc,  tandem,  veniendum  est  ad  eam  me- 
dendi rationem,  quam  a viris  excogitatam 
et  ingenio  valentibus  et  doctrina,  usus  ipse 
et  experimenta  multo  magis  comprobarunt. 
At  vero,  tametsi  aegrotantes,  tali  medicina 
adhibita,  non  nunquam  penitus  expediun- 
tur ; tamen  confitendum  est,  id  minime  per- 
petuum esse.  Quin  etiam,  haud  scio  an  recte 
dixerim,  interdum  plus  valuisse  naturam 
quam  medicinam.  Fit  enim  saepissime,  ut 
homini  frustra  curato,  cum  dari  remedia  jam 
longo  tempore  desita  sint,  valetudo  secun- 
da praeter  opinionem  contingat. 

Quoquomodo  autem  res  se  habet,  nemini 
prorsus  in  dubium  venit,  quin  medicina,  ut 
in  aliis,  sic  in  hoc  morbo,  frequenter  pluri- 
mum valeat.  Saepe  enim  animadvertere 


* Sylvjus  ap.  Fjernel.  Patii.  V.  5.  Astruc  de 
Morb.  Vcn.  IV.  6. 

est,  malum,  remediis  interpositis  idoneis, 
omnino  tolli,  vel  illico,  vel  haud  ita  multis 
post  diebus.  Illud,  tamen,  medici  cujusdam 
egregii,  morbum  comitialem,  cum  jam  inve- 
teravit, nunquam  naturae  beneficio  finiri ; 
sed  haud  raro  medicina ; ut  tanti  viri  sit, 
controversiam  recipere  potest.* 

Attamen,  ne  longis  ambagibus  uti  videar, 
jam  nunc  ad  rem  ipsam  me  refero. 

i " i f V,  tflbf  ‘ • f ■ fc  < • , . , r \ 

Quod  ad  rationem  morbo  occurrendi  per- 
tinet ; si  certis  intervallis  redire  assolet,  uti- 
le est,  hora  ante  accessionem,  vomere ; vel 
opii  tincturae  guttas  sumere  triginta. f Et 
enim,  quum  sentit  aegrotans,  morbo  appro- 
pinquante, vel  ut  si  aura  illa,  de  qua  ante  di- 
ctum est,  ex  manu  aut  pede  in  cerebrum  ef- 
feratur, commodissimum  est  vel  brachio  vel 
cruri,  prout  res  postulet,  vinculum  injicere 
arctius : quo,  id  quod  usus  saepenumero 


* Hoffman  de  Nat.  et  Artis.  Eflic. 
t Fraser,  62.  Cooke,  99. 

docuit,  efficietur,  ut  morbum  jam  invasurum 
arceamus. 

At  vero  neminem  fugit,  quantum  ad  ani- 
mi perturbationes  compescendas  valeat  mu- 
sice. Nam  quotidiana  experientia  edocet, 
infantium  vagitus  cantibus  posse  sedari ; et 
leniri  aegritudinem,  aetate  aliquanto  prove- 
ctiores cruciantem ; immo  vel  iras  ipsas,  ut- 
cunque. saeviant,  non  nunquam  mulceri. 
Itidem,  canticum  agendo,  comitiali  morbo 
vexatis  multum  interdum  proficitur.  La- 
boravit enim  puella  malo  hocce,  quae,  quo- 
ties accessionem  praesentiebat,  cantu  musi- 
corum, ut  illi  occurreretur,  uti  solebat : quo 
pacto  morbi  impetu  semper  sustentato,  liaud 
longo  tempore,  remediis  quidem  aptis  ad 
vires  corporis  restituendas  simul  adhibitis,  ad 
sanitatem  perducta  est.*  Quando,  igitur, 
in  hunc  locum  me  sermo  deduxit,  minime 
mirum  videri  debet,  summam  eruditionem 
Graecos,  ut  Marci  Tullii  verbis  utar,  sitam 


* Quakin.  Cap.  II. 

ceb  suisse  in  nervorum  vocumque  cantibus. 
Igitur,  inquit,  et  Epaminondas,  princeps, 
meo  judicio,  Graeciae,  fidibus  praeclare  ceci- 
nisse dicitur  : Themjstoclesque,  aliquot 
ante  annos,  cum  in  epulis  recusasset  lyram, 
habitus  est  indoctior.  Ergo  in  Graecia  mu- 
sici floruerunt ; discebantque  id  omnes  ; nec 
qui  nesciebat,  satis  excultus  doctrina  puta- 
batur.* 

Quod  ad  accessionem  ipsam  attinet ; id 
tantum  agendum  est,  ne  sese  ullo  modo, 
dum  torquentur  membra,  et  distenduntur, 
laedat  laborans  ; quippe  quum  nil  prorsus 
sit,  quod  ad  impetus  magnitudinem  minu- 
endam valeat.  Nec  ea  tamen  adstantes  con- 
tinere debent ; quoniam  inde  fieri  potest,  ut 
lacerentur  eo  ipso  tempore,  vel  saltem  de- 
bilitata, postea  languescant. 

« # 

Quinetiam,  rectius  est  hominem,  vesti- 
bus quamprimum  laxatis,  in  lecto,  capite 


* Disput.  Tuscul.  I.  2. 

simul  aliquantum  excitato,  collocatum  ha- 
beri ; idque  in  conclavi  spatioso : neque 
vero  oportet  ullos  adesse,  nisi  quos  necesse 
sit.  Naribus  acria  ne  ulla  quidem  admo- 
venda sunt:  nec  commodum  est,  id  quod 
usu  venit,  venam  incidere ; quoniam  cura- 
tio ista  temeraria,  ut  maxime  corporis  vires 
minuit,  ita  adauget  morbi.  At' vero,  ne  lin- 
gua, dentibus  compressis,  mordeatur,  aliquid 
idonei  interponendum  est : quod  equidem 
accepimus  quondam  fecisse,  ut  morbus  vim, 
praeter  opinionem,  continuo  deponeret.* 

Restat  ut,  qua  ratione  homo,  per  media 
intervalla,  continendus  sit,  proponam.  Si 
cui,  hujusmodi  morbis  implicito,  sanguis 
abundat,  commodissimum  est  eundem  mit- 
tere, aut  ex  brachio,  aut  temporibus : dein- 
de id  curanti,  quoad  ejus  fieri  poterit,  studi- 
osissime agendum  est,  ne  quid  sanguinis 
postea  in  caput,  nimia  copia,  influat.  Neque 
enim  est  praetereundum,  magni  interesse 


* Mosman  ap.  Cooke,  102. 


56 


DE  MOllBO  COMITIALI. 


sanguinem  ex  arteria  extralii.  Si  quis  enim, 
sanguine  ea  via  profluente,  mortuus  est,  ce- 
rebrum fere  semper  reperitur  humore  isto 
pene  exhaustum  ; sin  autem  venis  eundem 
copiose  fundentibus,  plus  solito  plenum.  Ad 
hoc,  quando  arteria  sanguinem  profundit, 
multo  minus  cordis  motus  impeditur : ne- 
que tam  vehementer  urget  spirandi  difficul- 
tas ; neque  in  tantum  distenduntur  nervi : 
immo,  ne  aeque  quidem  postea  hominem 
vires  deficiunt.*'  At  vero,  quamvis  in  hoc 
morbo  sanguinem  mittere  aliquando  conve- 
nit ; tamen,  meo  judicio,  nunquam  eum  e 
brachio  quidem  recte  detrahimus,  nisi  forte 
corpus  quam  plenissimum  videtur,  vel  fe- 
bris subest : proinde  in  hominibus  tenuiori- 
bus senioribusque  ; item,  vita  incontinenter 
traducta,  ad  imbecillitatem  redactis;  item 
morbo  seniove  confectis  ; diligentissime  ca- 
vendum est,  ne  quid  mali  ex  hac  causa  affe- 
ratur. Quod  si  in  capite  multo  plus  san- 
guinis quam  ex  consuetudine  est,  (nam,  ut 


* J)r  Sked,  Dissert.  Inaug.  1815. 

supra  comprehensum  est,  semper  modum 
nonnihil  excedit)  satius  erit,  aut  occipitio 
inciso  cucurbitulas,  aut  fronti  hirudines  ad- 
movere : sin  paullo  omnino  supra  quam  sat 
est,  summum  caput  rasum  ex  antimonio 
commodissime  unguitur,  donec  crebrae  ori- 
antur pustulae.  Quod,  cum  semper  fere 
mihi  optime  cesserit,  in  omnibus  faciendum 
puto : neque  enim  huic  valetudini,  per  se 
quidem  incipienti,  ullo  modo  melius  succur- 
ritur. Ad  haec,  nonnunquam  est,  ubi  o- 
mnia  agi  debeant,  ut  ora  venarum  sanguinem 
ex  ano  fundant.  Vidi  enim,  cui,  remediis 
permultis  ante  ferme  incassum  adhibitis,  hac 
ratione  maxime  profectum  fuit. 

Placet  nonnullis  alvum,  certis  intervallis, 
movere,  idque  medicamentis  valentibus. 
Sunt  et  e contraria  parte,  quibus,  quos  occu- 
pat comitialis  morbus,  purgare  alienum  vi- 
deatur. Utrique  vero,  ut  mea  fert  senten- 
tia, in  errore  magno  ac  pernicioso  versantur. 
Nam  si  bene  concoquit  aliquis,  alvum  solli- 
citare minime  tutum  est  : sin  minus,  ven- 

tre  simul  compresso,  quae  hunc  solvunt, 
recte  assumuntur.  Cum  autem  morbus  con- 
coctionem, infirmo  ventriculo,  prohibitam 
secutus  est,  praecordiis  antimonium  commo- 
de illinitur ; aut  emplastrum  rodens  injici 
debet ; aut  hirudines  affigi : imo,  oleum 
terebinthinae  utiliter  sumit  aegrotans,  quod 
etiam  ex  inferiore  parte  datum,  nonnun- 
quam  admodum  proficit.  Denique,  alvus, 
in  omni  casu,  tenera  certe  servanda  est : at 
si  per  se  mota  multum  fluit,  nequaquam 
comprimi  debet ; sed  contra,  vomere  con- 
venit, et  argentum  vivum  assumere  ; prae- 
sertim, si  quid  jecur  corruptum  ostendit, 
quod  quidem  frequenter  videre  est.  Ubi 
vermes  in  intestinis  nascuntur,  ad  remedia 
idonea  decurrendum  est. 

Solebant  olim  medici  vomitus,  singulis 
diebus,  dies  quidem  per  septem,  immo  etiam 
haud  infrequenter  bis  septem,  elicere : sed 
autem  temeraria  ista  medicina  interponi 
jamdudum  desiit.  Illud  vero  dixerim,  quod 

experientia  quam  saepissime  docet,  nihil 
scilicet,  siquid  alieni  in  ventriculo  est,  comi- 
tiali morbo  laborantibus  magis  proficere, 
quam  profecto,  quae  pollent  concitando  vo- 
mitiones, semel  iterumque  data. 

Ubi  aliquem  solicitat  dolor,  vel  si  quid 
aliud,  non  alienum  est,  ea,  quae  facultatem 
habent  sedandi  atque  sopiendi,  adhibere  re- 
media; qualia  sunt  opium,  hyosciamus,  iis- 
que similia.  Haec  tamen,  vi  morbi  adhuc 
saeviente,  hominem  in  magnum  vitae  discri- 
men nonnunquam  adducunt.*'  Sed  enim- 
vero,  ubicunque  morbus  occupare  inter  dor- 
miendum consuevit,  commodissimum  est, 
prius  aliquid  ex  opio  compositum  dare, 
quam  se  lecto  commendet  aegrotus.  Ne  il- 
lud quidem,  a medico  Germano  litteris  man- 
datum, praetermittendum-  esse  duxi,  sacer- 
dotes nimirum  quosdam  medicamenta  ex 
lielleboro,  specie  scilicet  olei  sancti,  exitu 
adhibuisse  felici  contra  morbos  malevolen- 


* Quaiun.  Animati.  C.  II. 

tiae  daemonum  tributos  ; inter  quos  id  ma- 
lum fuisse  legimus,  de  quo  hic  disseritur  * 

( •' f ■ ' • i 

Ceterum,  cum  vires  fractae  sunt,  commo- 
dius est,  ea  dare  medicamenta,  quae  sunt 
facultate  praedita  illas  restituendi  et  firman- 
di. Inter  haec  quidem  nihil  prorsus,  quan- 
to quae  nunc  imbecilla  reperiuntur,  tanto 
laudis  olim  cumulari  solebat ; viscum  scili- 
cet quernum,  atque  frondes  mali  aureae. 
Commendant  quoque  corticem  Peruvianum: 
si  tamen  sanguinis  nimia  copia  est,  capite 
praesertim  dolente,  medicina  illa,  quantum- 
vis laudata,  nocere  posse  videtur.  Ubi  au- 
tem aeger  tenuis  est,  morbo,  spatio  temporis 
eodem  semper  interposito,  revertente,  cor- 
ticem illum  haud  scio  an  recte  dixerim  quam 
utilissimum.  Attamen,  in  hoc  vitio,  nihil 
ad  corpus  recreandum  zinco  aptius  est,  nihil 
pulchrius.  Neque  immerito : multis  scili- 
cet, quibus  aliter  depelli  morbus  nequive- 
rat, medicamentum  per  hoc  nobilissimum 


* 


Quarin.  Animad.  C.  II. 


7 


DE  MORBO  COMITIALI.  61 

plane  explicitis.  Ut,  enim,  unum  alterumve 
referam  exemplum,  vir  litterarum  cupidus, 
civilibusque  ab  officiis  assidue  tentus,  tem- 
pore quidem,  eo  nomine,  corporis  curationi 
nullo  servato,  in  hunc  morbum  incidit.  Sub 
medicis  doctissimis  peritissimisque,  menses 
per  multos,  frustra  prorsus  tractatus,  cupro 
nimirum,  et  argento,  et  cortice  illo,  immo, 
sexcentis  omnino  aliis  aliis  temporibus,  ad- 
hibitis, mihi  tandem  traditus  est.  Quum 
fecissem,  ut  cuncta  protinus  ista  intermitte- 
rentur, atque  alvus  valide  cieretur  ; zincum, 
cui  ferri  paululum  adjiciendum  putavi,  in- 
terpositum est.  Res  commode  cessit.  Alter, 
rusticus  videlicet,  adhuc  incassum  curatus, 
jam  nunc  zinco  tantum  usus,  ad  sanitatem 
brevi  perducitur.  At  vero  scire  licet,  inter 
medicamenta  ex  eo  comparata,  nec  unum 
omnibus  proficere,  nec  idem  semper  eidem  : 
sed  contra,  diversa  diversis,  et  aliud  alias. 
Sulphas,  autem,  quod  dicunt,  quoad  usus 
ostendit,  maxime  pollet ; cujus  enim  grana 
vel  quinque  simul  adhibita  fuerunt.  At  ne 
tamen  totus  sim  pulchro  in  hoc  medicamen- 

to  laudando,  dixerim  e ferro  facta  eodem 
aliquando  valere.  Id,  enim,  compertum  ha- 
beo, haec  imbecillis,  fere  semper  prodesse, 
iisque  praesertim,  qui  sanguine  nonnihil  de- 
ficiantur, cursum  peragente  eo  natura  tardi- 
us. Liquet,  autem,  haec  medicamenta  fir- 
mantia, minus  singula  proficere,  quam  inter 
se  conjuncta. 

Existimantur  magni  et  arsenicum  et  cu- 
prum ; sed  de  his  nihil  certi  est,  quod  dicam, 
nisi  quod  nemini  prorsum  a me  curato  pro- 
fuerunt. 

Verum  enim  vero,  multis  placet,  remedia 
ex  argento,  caeteris  omnino  omnibus  maxi- 
me praestare : sed  hoc  temere.  Nam  ta- 
metsi res,  iis  adhibitis,  quam  optime  inter- 
dum cesserit ; illud  tamen  haud  perpetuum 
est,  nec  unquam  brevi.  Ad  hoc,  id  quod 
nemo  nullius  momenti  haberet,  hoc  medica- 
mentum, primum  mutatis  lingua  faucibus- 
que, corporis  cutem  totius  aliquando  sic  pe- 
nitus infuscat,  ut  ei  album  natura  proprium 

nunquam  restitui  possit.  In  aegro  quodam 
haec  mutatio  facta  esse  dicitur,  vel  sexto 
mense  quam  medicamento  uti  desierat : at- 
que in  altero,  decoloratae  fuerunt  partes  tan- 
tum superiores.  Attamen,  cum  res  sic  se  ha- 
buerit, si  quibusdam  credendum  est,  raris- 
sime accidet,  ut  hominem,  semel  liberatum, 
ex  integro  in  morbum  incidere  videamus.* 
Non  autem  ab  re  erit  retulisse,  medicamen- 
ti, de  quo  nunc  agitur,  argenti  nempe  ni- 
tratis, quod  dicunt,  semel  atque  iterum  da- 
ta esse,  uno  tempore,  vel  grana  quindecim.f 
Praeterea  quibusdam,  ut  perhibent,  hac 
valetudine  tentatis,  medicamina  ex  plumbo 
feliciter  data  fuere : ego  vero  crediderim,  ad 
istiusmodi  remedia  minime  decurrendum 
esse. 

Nec  desunt,  qui  stannum  quoque  omni 
laude  quam  dignissimum  existiment : at- 
tamen, de  tali  medicina,  nil  habeo,  quod 
nunc  equidem  proponam. 


* Cooke,  157,  159. 


f Med.  Trans.  IV.  85. 

Porro  autem  sunt,  qui  hoc  malo  laboran- 
tibus fluxum  salivae  largum,  argento  vivo 
adhibito,  concitaverint ; sed  plerumque  fru- 
stra : nec  docet  usus  aegrum  hoc  modo  sem- 
per  sine  periculo  teneri  posse.  Attamen  ea 
ratio  respondisse  videtur,  quum  fuerat,  cur 
putasset  aliquis,  morbum  calvariae  tumori,  a 
lue  nimirum  venerea  genito,  fuisse  tribuen- 
dum : sed  ne  hoc  quidem  perpetuum  est. 

Quod  ad  ea  medicamenta  pertinet,  quae 
ad  hoc  malum  tollendum,  cerebro  nervisque 
praecipue  afficiendis,  pollere  dicuntur;  si 
enim  scripta  aliena,  vel  nostra  quidem  expe- 
rimenta pauca,  fidem  habere  debent,  cuncta 
fere,  quamvis  pleno  ore  saepe  laudata,  plane 
inutilia  sunt.  Valeriana  certe,  atque  medi- 
camina ex  aethere,  aliisque  similibus,  eo  va- 
lere nonnunquam  videntur  : sed  tamen  mi- 
hi dubium  non  est,  quin  alio  cuidam,  quid- 
quid commodi  afferatur,  tribui  oporteat. 

Ceterum,  ex  omnibus,  quae  in  hoc  morbo 
adhiberi  solent,  nihil  propemodum  medica- 

mentis  summae  cuti  inductis,  aptius  validi- 
usque  videtur.  Inter  haec  tamen  longe  uti- 
lissimum unguentum  illud  existimo,  quod 
habet  antimonium  et  adipem.  Cum,  igitur, 
malum  hoc  majus  ventriculus  male  affectus 
excitat,  convenit,  ut  supra  positum  est,  prae- 
cordia eo  illini.  Ubi  autem  eruptiones  a cu- 
te repulsas  subsequitur  morbus,  rectum  est, 
eam  exasperare,  vel  hoc  quidem,  vel  empla- 
stris leniter  exedentibus  impositis,  sic  ut,  ubi 
fuerit  rubor,  haec  removeantur.  Utile  quo- 
que est,  in  balneum  venire  ; atque  ea  assume- 
re, quae  ad  sudorem  movendum  apta  sunt : 
nec  mihi  dubium  est,  quin  cutem  urtica  ce- 
cidisse admodum  prosit.  Expedit  etiam,  ex 
qua  parte  ascendit  aura  illa  supra  memorata, 
illic  vel  nervum  principem  interscindere, 
vel  ferro  candenti  adurere,  vel  certe  impo- 
nere emplastrum  aliquod  rodens.  Item, 
opem,  ut  dicunt,  non  mediocrem  affert,  spi- 
nam mane  ac  vespere  perfricare,  vel  panno 
crasso  quidem  et  aspero,  vel  unguento  quo- 
libet idoneo  ; aut  enim  emplastrum  de  can- 
tharidibus supra  eam  dare,  nempe,  a sum- 

ma  quidem  parte  usque  ad  imam.  Siquan- 
do morbus  ab  aliqua  parte  capitis  minus  in- 
tegra, originem  duxisse  videtur;  terebram 
adigi  nonnunquam  jubent,  sed  temere  ac 
paene  incassum.  Interdum  vero  praecipi- 
unt, ferro  candenti,  aut  occipitium  aduri,  aut 
infra,  qua  caput  summa  vertebra  excipit ; 
nec  dubito  equidem,  quin  vere  dicant,  se 
tali  curatione  multum  auxilii  attulisse.* 

Olim  praecipi  solebat,  ut  liquor  quidam, 
in  id  comparatus,  auri  dextrae  quotidie  ma- 
ne instillaretur  ; sed  quo  fructu,  non  liquet, f 

Neque  praetereundum  est,  quin  hoc  lo- 
co feram,  corporis  demersionem  in  aquam 
frigidam  marinam,  si  modo  sanguis  in  capi- 
te copiam  idoneam  haud  maxime  superet, 
nonnunquam  commodam  esse : at  vero  re- 
ctum est,  ea  caput  prius  implere. 

Ad  summam,  curatio,  quae  cum  mea  ipsi- 


* Cooke,  195. 


f Fernel.  Cons.  I. 

us  causarum  aestimatione  maxime  congru- 
ere videtur,  quamque  usus,  brevis  sane,  o- 
ptimam  ostendit,  haec  est : Si  cui  alii  morbo 
comitialis  supervenit,  pus  ex  parte  prius 
laborante,  summoque  capite,  per  unguentum 
illud,  evocatur : si  per  se  orsus  est,  ex  hoc 
tantum  : in  omnibus  alvus  tenera  servatur: 
sanguis  nunquam  mittitur,  nisi  aeger  quam 
plenissimus  est,  aut  febrem  habet  : denique, 
si  vires  corporis  fractae  sunt,  quae  ad  id  fir- 
mandum valent,  assidue  dantur;  minime 
vero,  si  adhuc  integrae.  Quandam  tamen 
majorem  observationem  desiderat  morbus, 
a menstruis  suppressis  proficiscens  : si  aegro- 
tans plena  est,  sanguis  detrahitur ; hinc  enim 
haud  raro  contingit,  ut  ista  protinus  proflu- 
ere coeperint.  Praestat  autem,  in  alvum,  ex 
inferiori  parte,  infundere,  terebinthinae,  olei- 
que purgantis,  utriusque  unciam : item,  de- 
bet se  aegra  in  aquam  calidam,  inguinibus 
tenus,  demittere  ; atque  eas  partes,  quae  in 
aqua  sunt,  vicinasque  diligenter  perfricare. 
Quinetiam,  cum  menstrua,  minore  copia 
tardiusque  manantia,  malum  excitarunt. 

sanguinis  missio  itidem  multum  proficit  : 
sed  autem  magnam  cautionem  habet ; vi- 
dendum enim  est,  ne,  sanguine  plus  satis 
detracto,  anima  deficiat ; quoniam  inde  fieri 
posset,  ut,  profluvio  ex  toto  prohibito,  mor- 
bus maxime  ingravesceret.  Imo,  si  morbus 
cum  menstruis  reverti  solitus  est,  quamvis 
haec  quidem  omnino  uberrime  profluere  vi- 
deantur ; est,  tamen,  cur  judicemus,  ne  pro 
sanguine  quidem  uterum  versus  ruente ; ita 
ut  eadem  fere  medicina  opus  sit. 

Expedit  pauca  adjicere  de  unguento  isto 
e stibio  composito.  Plerumque,  igitur,  su- 
pra cutem  injecta  compositione  hac  nobilis- 
sima, intra  paucos  dies  pustulae  vel  creber- 
rimae oriuntur : identidem  vero,  non  nisi 
etiam  mense  amplius  elapso.  Has,  sponte 
sua,  brevi  exarescere  ac  tandem  evanescere, 
ut  plurimum,  videmus : sin  minus,  aqua,  in 
qua  cicuta  decocta  est,  commodissime  fo- 
yentur.  Et  interdum  accidit,  id  quod  mi- 
rum est,  ut  quaecunque  corporis  pars  inun- 

cta  fuerit,  naturalia  quoque  pustulis  aliquan- 
tulum exasperentur.* 

Quod  spectat  ad  victum,  eo  plerumque 
opus  est  mutato  ; utpote  cum  haud  raro 
morbus  inde  finiatur.  Accedit  autem,  quod 
semper  fere  oporteat,  hominem  se  a potio- 
nibus meracis  abstinere.  Alienum  est  so- 
mno nimis  indulgere.  Venus  immodica,  cui 
morbo  comitiali  aegrotantes,  mirum  in  mo- 
dum, addicti  dicuntur,  eundem  alit  atque  in- 
tendit.f 

Hic  morbus,  haec  remedia ; quae  in  tan- 
tum malum  auxiliorum  optima  rectius  di- 
ces, quam  quae  facultatem  id  semper  vincen- 
di habeant.  Plurimum  adhuc  exequendum 
restat : et  si  quid  olim,  quod  tantum  habeat 
efficacitatis,  noscemus ; id  profecto  magis 
fortuitu  nactus  erit  aliquis,  quam  quaerendo 
repererit.  Etsi  vero  medicina,  quae,  nostra 


* Edinb.  Med.  Journ.  Oct.  1822. 
+ Quarin,  Animad.  II 

aetate,  omnibus  aliis  anteponitur,  manca  ac 
debilis  est,  longe  multumque,  tamen,  illi 
praestat,  superstitiosae  quidem  ac  plane  ani- 
li, quae  apud  majores  nostros  magni  aesti- 
mabatur. Quid  enim  ? istaec  si  prorsum 
idem  valebat ; erat,  certe,  multo  ingratior 
multoque  crudelior.  Sed  autem,  omnium 
rerum  vicissitudo  est ; et  remedia  remediis 
in  perpetuum  cedent : ita  ut,  quae  nunc  in 
honore  videmus,  casura  sint  demum  con- 
tempta. 


FINIS. 


